tartuNLP/wikipedia-smugri-20251201 huggingface dataset:
Martin Erat

Martin Erat (s. 28. elokuuta 1981 Třebíč, Tšekkoslovakia) on tšekkiläinen jääkiekkohyökkääjä, joka edustaa HC Kometa Brnoa.
Ura.
Nashville Predators varasi Eratin vuonna varausvuorolla 191. Hän lähti kotimaastaan kesällä 1999 Pohjois-Amerikkaan, Kanadan juniorisarjoihin. Ennen paikkaa NHL:ssä Erat pelasi kaksi kautta WHL:ssä Saskatoon Bladesissa ja Red Deer Rebelsissä. Erat pelasi koko tulokaskautensa 2001–2002 Nashvillen pelaavassa kokoonpanossa tehden 80 ottelussa tehopisteet 9+24=33. Toisella kaudellaan 2002–2003 Erat matkasi NHL:n ja AHL:n välillä, ja teki AHL:n Milwaukee Admiralsissa 45 ottelussa tehopisteet 10+22 ja Nashvillessä 27 ottelussa pisteet 1+7.
Kauden 2003–2004 Erat pelasi koko kauden taas Predatorsissa. Erat pelasi kaudella 76 ottelua tehden niissä tehot 16+33.
Työsulkukaudeksi Erat siirtyi takaisin kotimaahansa Tšekin pääsarjaan, HC Zlínin joukkueeseen, jossa hän teki 48 ottelussa tehopisteet 20+23. Kaudesta 2005–2006 lähtien Erat pelasi Nashvillessä, kunnes siirtyi huhtikuussa 2013 kauden 2012–2013 siirtotakarajalla Washington Capitalsiin, joka sai pelaajakaupassa hänen lisäkseen hyökkääjä Michael Lattan. Predatorsiin siirtyi ensimmäisellä kierroksella varattu hyökkääjä Filip Forsberg. Erat oli Predatorsista lähtiessään seurahistorian toiseksi eniten otteluja pelannut sekä maaleja, syöttöpisteitä ja tehopisteitä tehnyt pelaaja David Legwandin jälkeen. Hän pelasi joukkueessa 723 runkosarja- ja 46 pudotuspeliottelua ja teki runkosarjassa 481 tehopistettä, 163 maalia ja 318 syöttöpistettä, ja pudotuspeleissä 23 tehopistettä, kahdeksan maalia ja 15 syöttöpistettä. 
Erat edusti Tšekkiä maajoukkuetason arvoturnauksessa ensimmäistä kertaa Torinon olympialaisissa 2006. Erat pelasi samana vuonna myös Latvian MM-kisoissa.
Utsjoen kirkko

Utsjoen kirkko on kirkko Utsjoella pohjoisessa Lapissa. Se on Suomen ja Euroopan unionin pohjoisin kirkko. Kirkon suunnitteli Ernst Lohrmann intendentinkonttorissa ja se rakennettiin harmaakivestä vuosina 1850–1853. Kirkko on pieni, istumapaikkoja on 230 ja pinta-ala on 170 neliömetriä. Kirkko on muodoltaan pitkäkirkko, torni on sen itäpäässä ja länsipäässä on kirkkosalia matalampi tasakattoinen sakaristo. 
Alttaritaulun "Ylösnousemus" (270 × 140 cm öljymaalaus kankaalle) maalasi Aukusti Koivisto vuonna 1924. Aiemmin alttariseinällä oli ollut vain puinen kullattu risti. 
Utsjoen kirkko sijaitsee valtatien 4 varrella noin kuusi kilometriä Utsjoen kirkonkylän eteläpuolella. Pidemmän matkan takaa kirkkoon saapuneet ihmiset ovat yöpyneet kirkon lähistöllä olevissa kirkkotuvissa. Utsjoen kirkkotuvat on entisöity perustusten pohjalta, vanhimmat ovat 1700-luvulta ja suurin osa 1800-luvulta. Kirkkotupia on yhteensä 14 ja lisäksi on yksi entisöity kammi. 
Yhdessä viereisen Utsjoen pappilan kanssa Utsjoen kirkko ja Utsjoen kirkkotuvat ovat osa Museoviraston vuonna 2009 valtakunnallisesti merkittäväksi rakennetuksi kulttuuriympäristöksi määrittelemää Utsjoen kirkkomaisemaa.
666 (yhtye)

666 on Saksasta kotoisin oleva musiikkiyhtye, joka soittaa konemusiikkia. Yhtyeeseen kuuluu kaksi jäsentä, Dj 666 eli Mike Griesheimer ja toinen tuottaja Thomas Detert. He ovat samat henkilöt, jotka muodostivat myös eurodance-kokoonpano Activaten 1990-luvun alussa. Activate julkaisi muutaman singlen, joista tunnetuimpia ovat "Let the Rhythm Take Control" ja "Beat of Drum". Heidän sen aikaisista tuotoksistaan tunnetuin on "Save me" vuodelta 1994.
666:n musiikki on omalaatuista teknomusiikkia. Se on hieman kovempaa kuin tavallinen dance ja siinä on samaa tyyliä kuin vanhassa teknossa, jonka piti olla jo ohi mennyttä. 666:llä on kuitenkin paljon vannoutuneita faneja. Vuodesta 1997 ryhmän tyyli on ollut selkeästi dancea.
Dj 666 eli Mike Griesheimer syntyi vuonna 1968 Mannheimissa, Saksassa. Hän tapasi myöhemmin edellä mainitun Thomas Detertin, josta tuli hänen hyvä ystävänsä ja työtoverinsa.
Useat 666:n julkaisut ovat myyneet kultaa, hopeaa sekä platinaa. "Paradoxx"-kappaleen lp-versio oli myyntilistoilla 112 viikkoa. Suomessa tunnetuimpia julkaisuja lienee "Supadupafly". "Alarma" on ensimmäinen 666-nimellä julkaistu single. Muita singlejulkaisuja ovat "Diablo", "Amokk" sekä "Bomba". Viimeisin julkaisu on nimeltään "Policia". 
666:n keulahahmoina ovat tanssijat ja laulajat "Sam" ja "Carry" sekä "Demoniksi" kutsuttu mieshenkilö. He toimivat esiintyjinä muissakin projekteissa kuten "Scooter" ja "ATB".
Kabir Bedi

Kabir Bedi (s. 16. tammikuuta 1946 Lahore, Brittiläinen Intia) on intialainen näyttelijä. Hän on näytellyt "James Bond" -elokuvassa "Octopussy – mustekala". Sarjassa "Kauniit ja rohkeat" hän on tehnyt roolin Prinssi Omar Rashidina. Hänen ensimmäinen kansainvälistäkin mainetta saanut roolinsa on Sergio Solliman minisarjassa "Sandokan", jossa hän näyttelee nimiroolia ja jonka ansiosta häntä pidetään ”ainoana oikeana Sandokanina”.
Albert Atterberg

Albert Mauritz Atterberg (19. maaliskuuta 1846 Härnösand – 4. huhtikuuta 1916 Kalmar) oli ruotsalainen geologi. Hänen maalajien ominaisuuksia, luokittelua ja ammattisanastoa käsittelevät työnsä saavuttivat kansainvälistä mainetta ja ovat Suomessakin käytetyn maalajiluokituksen esikuvana.
Atterberg väitteli filosofian tohtoriksi Uppsalassa vuonna 1872 ja oli analyyttisen kemian dosentti Uppsalan yliopistossa vuodesta 1874. Vuosina 1875–1876 hän työskenteli A.W. Hofmannin laboratoriossa Berliinissä. Kalmarin kemiallisen tarkastuslaitoksen (Kemiska stationen i Kalmar) johtajana hän toimi vuosina 1877–1916.
Hän tutki maanviljelyskemiaa sekä viljakasvien fysiologiaa ja niiden siemeniä. Maalajitutkimukset Atterberg aloitti vuonna 1901 ja julkaisi niistä artikkeleita vuodesta 1902 lähtien.
Säveltäjä Kurt Atterberg oli Albert Atterbergin veljenpoika.
Robert Esmie

Robert Esmie (s. 5. heinäkuuta 1972 Jamaika) on kanadalainen yleisurheilija, joka voitti olympiakultaa 4 × 100 metrin viestijoukkueessa vuoden 1996 olympialaisissa.
Esmie syntyi Jamaikalla, mutta kasvoi Sudburyssä, Ontariossa. Hän muodosti Glenroy Gilbertin, Bruny Surinin ja Donovan Baileyn kanssa maailman parhaan 4 × 100 metrin viestijoukkueen 1990-luvun puolivälissä. 
Essie oli seitsemäs 100 metrin juoksussa ja voitti pronssimitalin 4 × 100 metrin juoksussa MM-kilpailuissa 1993. 
Vuonna 1995 Esmie voitti pronssia 60 metrin juoksussa hallimaailmanmestaruuskilpailuissa. MM-kilpailuissa 1995 Esmie oli jälleen voittamassa 4 × 100 metrin juoksua.
Atlantan olympialaisissa Kanadan joukkue voitti Yhdysvallat 4 × 100 metrin juoksussa ja voitti olympiakultaa. 
Esmie ja Kanadan joukkue voitti kultaa MM-kilpailuissa 1997 4 × 100 metrin juoksussa.
Luettelo joista pituuden mukaan

Tämä on luettelo maailman pisimmistä joista. Pituus on laskettu sivujoen lähteestä, mikäli näin saatu pituus on varsinaista jokea suurempi. Jokien ilmoitettu pituus vaihtelee jonkin verran tietolähteestä ja mittaustavasta riippuen, eikä jokien keskinäinen sijoitus ole yksiselitteinen. Virtaama on laskettu kuutiometreinä sekunnissa joen suuaukolta tai sen läheisyydestä.
Luettelossa otettu huomioon sivujoet, joiden pituus tai virtaama on otettu huomioon kokonaisluvussa. 
Jokien pituuden mittaaminen on vaikeaa, sillä niillä on fraktaalinen luonne – mitä tarkemmin mitataan, sitä pidemmältä joki vaikuttaa. On myös vaikea määritellä joen alku- ja loppupiste, koska monet yläjuoksun haarat voivat olla kuivina osan vuodesta. Laajoilla suistoalueilla on useita haaroja, joiden pituus vaihtelee. Eräät suuret joet laajenevat vähitellen lahdiksi saavuttaessaan rannikon.
Daijirō Katō

Daijirō Katō (, 4. heinäkuuta 1974 Saitama, Japani – 20. huhtikuuta 2003 Suzuka, Japani) oli japanilainen ratamoottoripyöräilijä. Katō voitti vuonna 2001 250-kuutioisten lajin maailmanmestaruuden. 
Elämäkerta ja ura.
Katō aloitti ratamoottoripyöräilyn vuonna 1992 ja MM-sarjassa hän debytoi vuonna 1996. Ensimmäisessä kilpailussaan Suzukassa Japanissa kotiradallaan Katō ajoi kolmanneksi. Seuraavana vuonna hän voitti myös ratamoottoripyöräilyn Japanin mestaruuden. Samana vuonna Katō ajoi kauden ainoan kilpailun Japanissa ja onnistui voittamaan sen. Sama toistui seuraavana vuonna. Vasta kaudella 2000 Katō lähti tavoittelemaan maailmanmestaruutta. Hän oli kolmas voitettuaan neljä osakilpailua. Seuraavana vuonna hän voitti kaikkiaan 11 osakilpailua ja maailmanmestaruuden selkeästi.
Seuraavalla kaudella Katō pääsi tallinsa Gresini Racingin kanssa nousemaan kuninkuusluokkaan, MotoGP-luokkaan. Vaikka Kato ajoi suurimman osan kaudesta vanhalla Honda NSR500-pyörällä suurempitehoisia MotoGP-pyöriä vastaan, teki hän vakuuttavaa työtä ja oli jopa aika ajoin nopeampi kuin tehdaskuljettajana ajanut Tohru Ukawa. Kato sai käyttöönsä uuden RC211V-pyörän Brnon osakilpailuun ja ajoi heti ensimmäisessä kilpailussaan pyörällä palkintokorokkeelle. Avauskausi tuotti kaksi kakkossijaa, ja kauden päätteeksi Kato palkittiin Vuoden tulokas -tittelillä. Talvitesteissä ennen kautta 2003 Kato jatkoi erittäin vakuuttavia otteitaan ja hallitseva maailmanmestari Valentino Rossi nimesikin Katon yhdeksi kovimmista haastajistaan alkavalla kaudella. Seuraavalla kaudella Katō ehti kuitenkin ajaa vain yhden osakilpailun, kotikilpailunsa Suzukassa 6. huhtikuuta. Kisa päättyi hänen kuolemaansa. Katō sai surmansa radan viimeisessä šikaanissa menetettyään pyöränsä hallinnan ja ajettuaan n. 200 km/h.
Monet kysymykset seurasivat Katōn kuolemaa. Hän ajoi radan reunalla olleeseen seinään ja lensi pyörän selästä seuraavalle osalle rataa. Normaalisti kun joku moottoriurheilija joutuu vaaralliseen tilanteeseen kisan aikana, liehutetaan punaista lippua ja kilpailu keskeytetään, mutta kun Katō loukkaantui, tätä ei tapahtunut. Katō vietiin sairaalaan, jossa hän makasi kaksi viikkoa koomassa, kunnes kuoli 20. huhtikuuta 2003. Katōn onnettomuuden jälkeen Suzukassa ei enää ole kilpailtu ratamoottoripyöräilyn kilpailuja, järjestäjien mukaan sen huonon turvallisuuden takia.
Viisari

Viisari () eli osoitin on jotakin mitattua arvoa osoittava mekaaninen osa analogisessa mekaanisessa kellossa tai viisarimallisessa mittarissa. Mekaanisessa vaa'assa voi olla viisari, joka näyttää vaakakuppien olevan keskenään tasapainossa.
Kellossa viisari on kellotaulun olennainen osa, jolla ilmoitetaan kellonaika. Viisareita on useita erilaisia, kuten tunti-, minuutti- ja sekuntiviisari sekä herätyskelloissa herätysviisari. Viisarit pyritään saamaan paremmin toisistaan erottuviksi tekemällä ne eripaksuisiksi ja -pituisiksi. Pimeässä näkyvyyttä parannetaan usein fosforoivalla maalilla. Tavallisesti viisarit on kiinnitetty kellotaulun keskelle samankeskeisesti kukin omaan akseliinsa.
Ruohovarsi

Ruohovarsi on kasvin maanpäällinen varsi, joka on puutumaton ja kuolee yhden kasvukauden jälkeen. Ruohovartiset kasvit voivat olla yksi-, kaksi- tai monivuotisia. Ruohovartisia kasveja kutsutaan yleisesti ottaen ruohoiksi.
Ruohovarsi kasvaa pituutta kärjestään. Heinäkasvien kortta, joka kasvaa pituutta nivelkohdista, voidaan pitää erikoisrakenteisena ruohovartena. Ruohovartiset kasvit voivat olla hyvinkin monenkokoisia, ja kasvitieteellisessä mielessä esimerkiksi yksisirkkaisiin kuuluvat banaanikasvit ovat ruohovartisia eivätkä puuvartisia.
Metsissä ruohovartisia kasveja kasvaa yleensä kenttäkerroksessa, mutta niitä voi olla myös muun muassa epifyytteinä tai kiipeilevinä köynnöksinä.
Särkänniemen kummituslinna

Kummituslinna oli Särkänniemen huvipuistossa vuosina 1985–1999 toiminut kummitusjuna. Sen suunnitteli taiteilija Ari Backman, joka vastasi myös samalla paikalla sijainneen alkuperäisen Kummitusjunan (avattu 1978) suunnittelusta.
Kuvaus kummituslinnasta.
Kummituslinna oli ulkonäöltään huomattavasti synkempi ja groteskimpi kuin alkuperäinen 1970-luvun värikäs ja iloisesti kuvitettu Kummitusjuna. Rakennuksen alkuperäiset mitat olivat 19.5 m x 9.2 m aina vuoteen 1980 asti. Rakennusta laajennettiin seuraavana vuonna, kun siihen rakennettiin takanäyttämö, jolloin rakennuksen leveys kasvoi 2.5 metriä. Jolloin ratakierroksen saatiin paljon enemmän hahmoja nähtäväksi.
Kummituslinnassa oli myöhemmin jäljellä lähinnä vain sen tekniikkaa ja alkuperäisen Kummitusjunan ajoilta peräisin oleva rata, joka on jo kerran uusittu — esimerkiksi kolmella eri värillä (keltainen, punainen, violetti) maalatut vaunut ovat vielä alkuperäisiä. Laitteen vuonna 2000 tehty uudelleensuunnittelu ja -rakennus oli kuitenkin niin perinpohjainen, että Backmanin Kummituslinnan voi sanoa kadonneen lopullisesti. Kummituslinna oli läpi historiansa suosituimpia laitteita koko Särkänniemessä.
Nicole (laulaja)

Nicole (s. Nicole Hohloch, 25. lokakuuta 1964 Saarbrücken, Saksan liittotasavalta) on saksalainen iskelmälaulaja.
Hän edusti Länsi-Saksaa vuoden 1982 Eurovision laulukilpailussa ja voitti ylivoimaisesti kappaleella "Ein bißchen Frieden". Laulun oli säveltänyt Ralph Siegel ja sanoittanut Bernd Meinunger. Nicole on laulanut kappaleen saksan lisäksi myös englanniksi, ranskaksi, hollanniksi, espanjaksi ja tanskaksi. Laulun englanninkielinen versio "A Little Peace" oli 500. listaykkönen Ison-Britannian singlelistoilla.
Guy Hamilton

Guy Hamilton (16. syyskuuta 1922 Pariisi, Ranska – 20. huhtikuuta 2016 Mallorca, Espanja) oli brittiläinen elokuvaohjaaja, joka tunnetaan muun muassa neljästä "James Bond" -ohjauksestaan.
Hamilton toimi uransa alussa apulaisohjaajana. Vuonna 1952 valmistui "The Ringer" -elokuva, joka oli hänen ensimmäinen oma ohjauksensa. Hamilton ohjasi Britanniassa monta toiminta- ja draamaelokuvaa. Vuonna 1964 hän ohjasi Bond-elokuvan "007 ja Kultasormi". Sen jälkeen Hamilton ohjasi elokuvan "Hautajaiset Berliinissä" ("Funeral in Berlin", 1966), joka myös oli osa agenttielokuvasarjaa, jonka päähenkilö oli Michael Cainen esittämä Harry Palmer.
"Taistelu Englannista" ("Battle of Britain", 1969) oli jättibudjetilla tehty suurtuotanto. Seuraava ohjaus oli Bond-saagan kahdeksas osa, "Timantit ovat ikuisia" ("Diamonds Are Forever", 1971). Vuonna 1973 valmistui Hamiltonin ohjaama Bond-elokuva "Elä ja anna toisten kuolla" ("Live and Let Die"), ja 1974 valmistui Hamiltonin viimeiseksi jäänyt Bond-ohjaus, "007 ja kultainen ase" ("The Man with the Golden Gun").
Hamilton jatkoi brittiläisen elokuvateollisuuden parissa. "Navaronen haukat" ("Force 10 from Navarone", 1978) jäi elokuvien "Rikos auringon alla" ("Evil Under the Sun", 1982) ja "Remo – aseeton ja vaarallinen" ("Remo Williams: The Adventure Begins", 1985) ohella Hamiltonin viimeiseksi suurohjaustyöksi.
Vuonna 1978 Hamilton palkattiin ohjaamaan ensimmäinen "Teräsmies"-elokuva, kun elokuva oli tarkoitus kuvata Italiassa, mutta kun kuvauspaikaksi vaihtui Britannia, hän joutui jättäytymään pois projektista, koska hän ei voinut verotussyistä viettää kotimaassaan enempää kuin 30 päivää vuodessa. Hänen tilalleen palkattiin Richard Donner.
Fox McCloud

Fox McCloud () on Takaya Imamuran luoma kuvitteellinen videopelihahmo. Hän on oranssiturkkinen kettuhahmo.
Fox McCloud on "Star Fox" -pelien päähenkilö. Foxin isä, James McCloud, oli ensimmäisiä Star Fox-ryhmän jäseniä Peppy Haren ja Pigma Dengarin kanssa. Pigma kuitenkin petti Star Foxin ja liittyi Androssin joukkoihin. Samalla James sai surmansa. Fox liittyi myöhemmin Star Foxiin puolustaakseen Corneriaa ja kostaakseen isänsä kuoleman. 
Fox toimii Star Foxin hyökkäyskomppanjan johtajana. Apunaan hänellä on yleensä Falco Lombardi, Slippy Toad ja Peppy Hare. Foxin aseistukseen kuuluu usein Arwing-alus, sekä Blaster-laserase. "Star Fox Adventures"-pelissä hän käytti aseenaan erikoista sauvaa. Tämä sauva tosin kuului alun perin Krystalille, jolle Fox luovuttikin sauvan aivan pelin lopussa.
Foxin vakiovihollisiin kuuluvat Andross, sekä Star Wolf -ryhmä, joka on ikään kuin ”pahan puolen Star Fox”.
Liete

Liete on nesteen ja hienojakoisen aineksen muodostama seos. Liete näkyy nesteen sameutena, koska hiukkaset vajoavat pohjaan tai nousevat pintaan hyvin hitaasti. 
Geologiassa liete tarkoittaa veden ja savi- tai silttiaineksen tai molempien juoksevaa tai puolijuoksevaa seosta. Kiinteistä mineraalihiukkasista koostuvan hienoaineksen rakeiden koko on alle 0,06 mm. Koska vettä tiheämmät kappaleet vajoavat pohjaan sitä hitaammin mitä pienempiä ne ovat, saattaa hienoin saviaines pysyä kuukausia veteen liettyneenä. Hiukkasten vajoamisnopeuteen vaikuttaa myös veden virtausten voimakkuus: vuolaat virtaukset pystyvät pitämään raskaammatkin hiukkaset liikkeessä.
Luonnonvesien pohjalle laskeutuva liete muodostaa kerrostumia, sedimenttejä, kuten savea, liejua tai hiesua. Miljoonien vuosien kuluessa kerrostuma kovettuu kiveksi (lutiitti), joka voi olla kivilajiltaan aineksen raekoosta riippuen esimerkiksi savikiveä, silttikiveä tai lietekiveä. Lietekivi on siltistä ja saviaineksesta muodostunut kivilaji.
Maataloudessa yleinen liete on lietelanta, joka on kotieläinten ulosteen ja virtsan muodostamaa seosta. Yhdyskuntien jätevesien käsittelyssä muodostuu puhdistamolietettä.
Oikeusjuttu (romaani)

Oikeusjuttu () on Franz Kafkan tunnetuimpiin teoksiin kuuluva romaani. Se kertoo paikallisessa pankissa työskentelevästä 30-vuotiaasta Josef K.:sta, joka eräänä aamuna herättyään vangitaan ja asetetaan syytteeseen rikoksesta, jota ei koskaan paljasteta. Kirjan tapahtumat kestävät vuoden. "Oikeusjuttu" tulkitaan usein yhteiskunnalliseksi satiiriksi, jossa Josef K. on viaton byrokratian uhri. Kirjasta on kuitenkin tehty tulkintoja myös ”metafyysisenä romaanina”, jossa Josef K. on tosiasiassa moraalisesti syyllinen ja itsepetoksen vanki. Jotkut kirjallisuuskriitikot ovat myös väittäneet "Oikeusjuttua" formalistiseksi, sisällöltään tyhjäksi teokseksi.
Kafka työsti "Oikeusjuttua" tehokkaasti talvella 1916–1917, kunnes tuberkuloosi vei häneltä työkyvyn.
Vaikka "Oikeusjutun" tarina saa loppuratkaisun, toisin kuin varhaisempi romaani "Mies joka katosi", myös "Oikeusjuttu" jäi keskeneräiseksi kirjailijan kuollessa. Käsikirjoituksen toimitti ja puhtaaksikirjoitti Kafkan ystävä Max Brod, ja se julkaistiin saksaksi 1925.
Israelin ja Saksan välille syntyi vuonna 2009 kiista "Oikeusjutun" alkuperäiskäsikirjoituksen omistuksesta. Käsikirjoitus myytiin vuonna 1988 huutokaupassa Saksaan Marbachin nykykirjallisuuden arkistolle. Israelin kansalliskirjasto pitää myyntiä laittomana ja katsoo olevansa käsikirjoituksen ainoa laillinen omistaja.
Nylon Moon

Nylon Moon on Nylon Beatin ensimmäinen englanninkielinen albumi, jolla yritettiin päästä ulkomaille. Japanin ja Korean painokset ovat muuten samat, paitsi että Korean painoksessa viimeinen kappale on "Diving Deep"in sijasta "Lä-lä-lä". Albumi on myynyt Suomessa kultaa, vaikka se ei ole ollut viikkoakaan Suomen albumilistalla.
Kappaleet olivat edellisten albumien, Nylon Beatin ja Satasen lainan kappaleita käännettyinä versioina. Levyltä julkaistiin vain "Like A Fool" -single, joka on käännös kappaleesta "Rakastuin mä looseriin". Kaikki albumin kappaleet ovat Risto Asikaisen käsialaa.
The Knife

The Knife on ruotsalainen veljen ja siskon muodostama elektropop-yhtye. The Knifessa toimivat Olof Dreijer ja Karin Dreijer Andersson, joilla on myös oma levy-yhtiö, Rabid Records. Sisarukset ovat tehneet musiikkia yhdessä vuodesta 1999. Tukholmassa perustettu yhtye ei juurikaan tee julkisia esiintymisiä ja on promootiokuvissaan yleensä maskeissa.
The Knife voitti parhaan popyhtyeen Grammis-palkinnon vuonna 2003, mutta boikotoi palkintogaalaa lähettämällä sinne kaksi gorilloiksi pukeutunutta, Unfucked Pussy -nimisen taideryhmän edustajaa. Yhtye teki tämän protestina musiikkialan miesvaltaisuutta vastaan.
Pigma Dengar

 on kuvitteellinen hahmo, joka esiintyy "Star Fox" -sarjan peleissä. 
Pigma työskenteli nuorena Star Fox -ryhmässä. Pigma sai tehtäväkseen tiedustella Venom-planeettaa Andross-ystäviensä Peppy Haren ja James McCloudin kanssa. Jamesin ja Peppyn ikäväksi yllätykseksi Pigma petti heidät ja liittyi Androssin puolelle. Pigma tappoi Jamesin, mutta Peppy selvisi hengissä. Pigma liittyi myöhemmin Star Wolf -joukkioon, jonka muita jäseniä ovat Wolf O’Donnell, Leon Powalski, sekä Andrew Oikonny. 
Star Wolf yllättää joskus pelaajan "Lylat Wars" -pelissä. Tällöin Pigma yrittää tuhota Peppyn, sillä hän ei saanut tapettua Peppyä, kun James kuoli.
Koska Pigmasta tuli yhä ahneempi, Wolf erotti Pigman Star Wolfista. Tällöin Pigma alkoi toimia yksin, joka kostautui, kun Pigma sai surmansa "issa".
Haavikon ravitalli

Haavikon ravitalli on Merja Jalon kirjoittaman nuortenkirjasarja. Sarjan ensimmäinen osa, "Ravaa voittoon", ilmestyi vuonna 1978. 
Kirjojen kertomukset keskittyvät elämään ravitalleilla ja nuortenkirjojen tyyliin niissä käsitellään myös ihmissuhteita. Päähenkilö on Jaana Waldén, joka vanhempiensa eron takia on muuttanut mumminsa luokse asumaan. Haavikon ravitallin omistaja työskentelee autoliikkeessä, joten tallin pidosta huolehtii enimmäkseen hänen poikansa Juha. Tallityttöjen välillä on tietenkin kilpailua Juhan suosiosta. Tallielämän lisäksi 1990-luvulla ilmestyneissä osissa ratkotaan myös rikoksia etsivien tapaan. 
Henkilöt.
Sarjassa esiintyviä hevosia: Darwin, Atamon, Lumous, Janina, Zaza, Pauke, Harlekin, Nutria van de Luze, Verneri, Jalmari, Mirabell, Sacha, Deltsedan, Tähden-Vara, Aro-Veli, Uusi-Höpsö, Isa Nibs, Mailin-Tähti, Pökäle, Naku-Pelle, Sissi , Paniikki Pilleri , Tullukan Tappi.
Lugano

Lugano on kaupunki Etelä-Sveitsissä Luganojärven rannalla Italian rajan läheisyydessä. Se on Ticinon kantonin suurin kaupunki. Asukkaita kaupungissa on noin 63 000, joista suurin osa puhuu italiaa.
Sveitsin italiankielinen yliopisto sijaitsee pääosin Luganossa, osittain myös Mendrisiossa.
Lugano on talouselämän keskus. Kaupungissa on useita museoita sekä muita nähtävyyksiä. Luganon lentoasema sijaitsee kaupungin länsipuolella, naapurikuntien, lähinnä Agnon alueella.
Luganossa järjestettiin maailman ensimmäinen Eurovision laulukilpailu vuonna 1956.
Valehtelija

Valehtelija on Nylon Beatin kolmas suomenkielinen albumi. Se on myydyin Nylon Beatin albumeista ja se meni suoraan Suomen virallisen listan ykköseksi. Albumia on myyty yli platinarajan. Albumilta julkaistiin singlet "Viimeinen", "Seksi vie ja taksi tuo" ja "Ainut jonka sain". Kappaleista "Viimeinen" ja "Seksi vie ja taksi tuo" on kuvattu videot. Albumi nousi Suomen virallisen listan sijalle 7.
Kappaleet ovat Risto Asikaisen ja Sipi Castrénin eli Ilkka Vainion käsialaa. Sävellykset ovat yksin Asikaisen ja sanoitukset ovat molempien tekemiä.
Ingolstadt

Ingolstadt on kaupunki Tonavan varrella Baijerissa, Saksassa. Vuoden 2011 väestönlaskennassa siellä oli 124 927 asukasta. Kaupungin pinta-ala on 85,4 neliökilometriä ja asukastiheys 743 as./km². 
Salaperäinen Illuminati- eli Baijerin valaistuneet -ryhmittymä perustettiin Ingolstadtissa.
Ingolstadtissa sijaitsee muun muassa goottilainen kirkko 1400-luvulta. Vuonna 1472 perustettu Ingolstadtin yliopisto muutti pois kaupungista Landshutiin vuonna 1800 ja edelleen Müncheniin vuonna 1826.
Talous.
Ingolstadt tunnetaan nykyisin Audin kotikaupunkina ja valmistuspaikkana. Siellä on myös petrokemian teollisuutta. Kaupungista on öljyputket Genovaan ja Triesteen Italiassa sekä Ranskan Marseilleen. Maakaasuputki ulottuu Tšekin puolelle.
Leikkokukka

Leikkokukka on kukka, joka leikataan varsineen ja asetetaan esille koristetarkoituksessa maljakkoon tai kukkasidontatyöhön. Suosittuja leikkokukkina käytettäviä kasveja ovat esimerkiksi ruusut, neilikat, krysanteemit ja tulppaanit. Kaupallisesti merkittäviä leikkokukkia viljellään yleisesti kasvihuoneissa.
Pitkiä matkoja kuljetettuja kukkia täytyy käsitellä ennen käyttöönottoa. Leikkokukista leikataan 2–3 cm pala viistosti. Tämän jälkeen niitä pidetään vedessä vuorokauden ajan. Ennen veteen laittamista kukista poistetaan alalehdet. Sopivan lämpöinen vesi on haaleaa ja veteen laitetaan kukkaravinnetta.
Leikkokukkien valikoima on kasvanut viime vuosikymmeninä. Vielä vuonna 1986 neilikat, krysanteemit, ruusut ja gladiolukset muodostivat 80 % Yhdysvaltojen leikkokukkamarkkinoista. Vuoteen 2004 mennessä niiden osuus oli pienentynyt 15 prosenttiin.
Vuonna 2000 maailman koko leikkokukkakaupan arvoksi arvioitiin noin seitsemän miljardia Yhdysvaltain dollaria. Leikkokukkien maailmanmarkkinahinnat määräytyvät Hollannin kukkahuutokaupoissa hollantilaisen hintatason mukaan. Kukkien laajamittainen viljely vaatii työvoimaa, ja monissa kehitysmaissa on myös sopiva ilmasto kukkien kasvatukseen. Tällaisia maita ovat Kolumbia, Ecuador, Kenia ja Zimbabwe. Työolot kehitysmaissa ovat saaneet osakseen arvostelua. 
Leikkokasvit.
Kaupallisesti leikkokasveina käytettyjä kasveja ovat muun muassa:
Extreme (albumi)

Extreme on Nylon Beatin viides suomenkielinen albumi ja kaikista albumeista kuudes. Albumi myi platinaa jo ennen ilmestymistään, ja se nousi Suomen virallisen listan sijalle 3. Albumilta julkaistiin singlet "Anna mulle", "Sanoja" ja "Moka". "Anna mulle" -kappaleesta tehtiin myös video.
Albumilla on Jonnan ja Erinin soolokappaleet "Shut up" (Jonna) ja "Multa tulta saa" (Erin).
Albumin on säveltänyt Risto Asikainen ja sanoittanut Asikaisen lisäksi Sipi Castrén eli Ilkka Vainio.
Color TV Game

Color TV Game on Nintendon konsolisarja, jonka ensimmäinen osa Color TV Game 6 julkaistiin vuonna 1977. Se sisältää kuusi eri variaatiota "PONG"-pelistä. Pelaajat liikuttelevat mailojaan kierrettävillä nupeilla, jotka ovat kiinni koneessa. Ensimmäinen konsoli oli menestys Japanissa ja myi yli miljoona kappaletta. 
Vuonna 1978 Nintendo julkaisi uuden osan, Color TV Game 15:n, joka sisälsi kaksi johdollista ohjainta ja 15 eri versiota Pongista. CTG 15 myi yli miljoona kappaletta. Samana vuonna julkaistiin Color TV Racing 112, ylhäältäpäin kuvattu ajopeli, joka sisälsi ratin ja vaihdetangon. Vaihtoehtoisesti moninpeliin pystyi käyttämään kahta tavallista pienempää ohjainta.
Vuonna 1979 julkaistiin Color TV Block Kusure, joka oli Atarin "Breakout"-peliin perustuva yksinpeli. Kuten CTG 6:ssa, peliä ohjattiin laitteeseen kiinnitetyllä ohjaimella. Laitteen ulkoisesta suunnittelusta vastasi Shigeru Miyamoto, ja se oli yksi hänen ensimmäisistä tehtävistään sen jälkeen, kun hän tuli Nintendolle töihin vuonna 1977.
Computer TV Game, käännös Nintendon kolikkopelistä "Computer Othello", oli viimeinen kasetiton Nintendon konsoli, ja se julkaistiin Japanissa vuonna 1980.
Treatise Concerning the Principles of Human Knowledge

A Treatise Concerning the Principles of Human Knowledge on irlantilaisen empiristifilosofi George Berkeleyn vuonna 1710 kirjoittama filosofinen tutkielma. Teos pyrkii ensisijaisesti kumoamaan Berkeleyn aikalaisen John Locken väitteet koskien ihmisen havaintoaistien luonnetta. Sitä pidetään hänen toisena pääteoksenaan teoksen "Three Dialogues Between Hylas and Philonous" ohella.
Sekä Locke että Berkeley katsoivat, että oli olemassa ulkopuolinen todellisuus, ja tämä todellisuus saa aikaan ihmisen mielessä olevat ideat. Berkeley kuitenkin katsoi, että tämä ulkopuolinen todellisuus koostui pelkästään ideoista. Berkeley teki tämän ehdottamalla, että ”ideat voivat muistuttaa vain ideoita” — niinpä ihmisten mielissä olevat ideat saattoivat muistuttaa vain toisia ideoita, eivät aineellisia olioita, ja siksi ulkopuolinen todellisuus ei koostunut aineellisesta muodosta vaan ideoista. Tämä maailma sai logiikan ja säännöllisyyden joltain muulta voimalta, jonka Berkeley pyrki todistamaan Jumalaksi.
Berkeley oli hyvin uskonnollinen ja hänestä tuli myöhemmin Cloynen hiippakunnan piispa. Tutkielman ehdotus siitä, että maailma koostui pelkästään ideoista joita ohjasi kaikkivaltias voima, oli Berkeleyn vaihtoehto tuohon aikaan suositulle lockelaiselle empirismille, jonka Berkeley katsoi johtavan epäilyyn.
Last in Line (albumi)

Last in Line on Nylon Beatin toinen englanninkielinen albumi ja kaikista albumeista seitsemäs. Albumista julkaistiin Koreassa kahden levyn versio, jossa oli myös edellisen englannin kielisen albumin, "Nylon Moonin", kappaleita. Albumilta julkaistiin singlet "Guilty" ja "Last in Line". "Guilty' ja Sex While a Taxi Ride' -kappaleesta tehtiin myös musiikkivideo.
Albumin kappaleet ovat käännösversioita albumien "Valehtelija", "Demo" ja "Extreme" kappaleista, tosin edellisellä englanninkielisellä albumilla olleet "Like A Fool" ja "Eternal Love" on kelpuutettu tällekin albumille, vaikkakin uudistettuina.
Eels

Eels (tunnetaan myös nimellä eels tai EELS, riippuen albumista) on 1990-luvulla perustettu yhdysvaltalainen rockyhtye. Sen musiikkia on luonnehdittu folk rockiksi ja garage rockiksi.
Eelsin kappaleet käsittelevät usein perheen, kuoleman ja kadotetun rakkauden teemoja.
Three Dialogues Between Hylas and Philonous

Three Dialogues Between Hylas and Philonous on irlantilaisen empiristifilosofi George Berkeleyn vuonna 1713 kirjoittama filosofinen tutkielma. Sitä pidetään hänen toisena pääteoksenaan teoksen "Treatise Concerning the Principles of Human Knowledge" ohella. Teos koostuu nimensä mukaisesti kolmesta dialogista.
Dialogien tärkeimmät käsitteet ovat havainnon suhteellisuus, käsitettävyyden argumentti ja Berkeleyn fenomenalismi. Havainnon suhteellisuus tarkoittaa, että eri oliot voivat vaikuttaa siltä, että niillä on eri ominaisuudet (kuten muoto), vaikka tämä riippuu todellisuudessa vain havaitsijan näkökulmasta. Koska olioiden objektiiviset tunnuspiirteet eivät voi muuttua ilman perustavanlaatuista muutosta oliossa itsessään, tällöin muoto ei voi olla objektiivinen tunnuspiirre.
Dialogien päähenkilöt ovat Hylas ja Philonous. Hylas on johdettu kreikan kielen sanasta "hyle", joka tarkoittaa materiaa, jonka puolesta Hylas argumentoi dialogeissa. Hylas oli myös kreikkalaisen mytologian henkilöitä, yksi argonauteista. Dialogissa hänen on ymmärretty edustaneen John Lockea, Berkeleyn aikalaista joka oli tämän filosofinen päävastustaja.
Philonous voidaan kääntää joko ”mielen rakastaja”, ”järjen rakastaja” tai ”tiedon rakastaja”. Dialogissa hän edustaa Berkeleyn omia näkökantoja.
Jorma Koivulehto

Jorma Juhani Koivulehto (12. lokakuuta 1934 Tampere – 23. elokuuta 2014) oli Helsingin yliopiston germaanisen filologian professori ja suomen kielen lainasanojen tutkija. Hän kuuluu tunnetuimpiin suomalaisiin etymologeihin.
Jorma Koivulehto tutki suomen kielen ja muiden suomalais-ugrilaisten kielten sekä eri indoeurooppalaisten kielten kontakteja. Koivulehto väitteli Helsingin yliopistossa vuonna 1971 germaanisen sanastomaantieteen alalta mutta suuntautui pian suomen lainasanaston tutkimiseen. Hän julkaisi toista sataa artikkelia suomen ja suomen sukukielten sanastosta, selvittäen niissä useiden satojen suomen sanojen alkuperää.
Koivulehdon tutkimukset ovat muokanneet käsitystä suomen kielen sanastokerrostumista. Hän osoitti germaanisen lainasanaston olevan huomattavasti vanhempaa kuin aikaisemmin on ajateltu sekä todisti, että suomalais-ugrilaisissa kielissä on iranilainen lainasanakerros. Koivulehto tutki myös balttilaisia, arjalaisia sekä indoeurooppalaisesta kantakielestä saatuja lainoja. Hänen tutkimuksensa ovat vaikuttaneet käsityksiin suomalaisten alkuperästä ja esihistoriasta. Kansainvälistä tunnettuutta Koivulehto sai esitettyään, että indoeurooppalaisen kantakielen laryngaaliäänteet olisivat säilyneet eräissä suomalais-ugrilaisten kielten lainasanoissa. 
Jorma Koivulehto on kansainvälisesti tunnetuimpia suomalaisia kielitieteilijöitä. Hän toimi myös akatemiaprofessorina. Koivulehto oli Suomalaisen Tiedeakatemian sekä kahden ulkomaisen akatemian (Akademie der Wissenschaften in Göttingen ja Österreichische Akademie der Wissenschaften) jäsen.
RPG-2

RPG-2 (, Ruchnoi Protivotankovii Granatomet) oli Neuvostoliitossa vuonna 1947 suunniteltu kevyt sinko. RPG-2 perustuu saksalaiseen Panzerfaust-150:een. Ennen sitä vuosina 1944 – 1948 kehitellyn RPG-1:n kranaatti osoittautui rakenteeltaan epäonnistuneeksi.
Sitä valmistettiin myös Kiinassa, Pohjois-Vietnamissa ja Egyptissä.
Kosmetologi

Kosmetologi on kosmetologiaan erikoistunut ammattilainen. Kosmetologit ehostavat asiakkaita, hoitavat näiden ihoa, myyvät kosmetiikkatuotteita ja opastavat kauneudenhoitoasioissa. Kosmetologeja työskentelee esimerkiksi kauneushoitoloissa, kylpylöissä, teattereissa ja kosmetiikkamyymälöissä.
Kosmetologi voi erikoistua manikyyreihin, ehostukseen tai kosmetiikan myyntiin ja markkinointiin.. Kosmetologit hoitavat ihmiskehon suurinta elintä eli ihoa. Huomioitavaa onkin, että kosmetologi opiskelee ihoon liittyviä oppiaineita enemmän kuin sairaanhoitaja. Kosmetologeja koulutetaan ammattioppilaitoksissa.
Kosmetologit Suomessa.
Vuonna 1938 perustetussa Suomen Kosmetologien Yhdistyksessä on noin 3 200 jäsentä, joista noin 1 100 toimii hoitolayrittäjinä. Suomen Kosmetologien Yhdistyksen Opiston Säätiö (SKY-Opisto) yhdistyi Suomen Diakoniaopisto (SDO) Oy:n kanssa tammikuussa 2018. SDO
tarjoaa kauneudenhoitoalan koulutusten lisäksi muun muassa sosiaali- ja terveysalan koulutuksia, minkä ansiosta esimerkiksi lähihoitajaopiskelija voi opiskella jalkojen ja ihon hoitoa ja kosmetologiopiskelija voi opiskella hoitotyötä.
Magnavox

Magnavox oli Edvin Pridhamin ja Peter Jensenin perustama elektroniikkayritys. He kehittivät ensimmäisen kaiuttimen vuonna 1915 ja nimesivät sen Magnavoxiksi. Yritys perustettiin vuonna 1917 markkinoimaan keksintöä. Nimi on latinaa ja tarkoittaa ”kovaa ääntä”.
Esitellessään vuonna 1972 pelikonsolinsa Odysseyn Magnavox aloitti videopelimarkkinat, sillä Odyssey oli ensimmäinen kotikonsoli. Philips hankki Magnavoxin kuluttajaelektroniikka-osaston vuonna 1974. 1990-luvun lopulla joitakin Philipsin tuotteita markkinoitiin nimen ”Philips Magnavox” alla Philips-bränditietoisuuden lisäämiseksi Yhdysvalloissa. Vaikka se toimi, ero ”Philips Magnavoxin” ja ”Philipsin” tuotteissa herätti hämmennystä kuluttajissa. Sittemmin Philips markkinoi tuotemerkkejä taas erikseen, kunnes luopui kaikesta kulutuselektroniikastaan 2010-luvun alkupuolella. Sen jälkeen Magnavox- ja Philips-kulutustavaroita on valmistanut japanilainen Funai.
The Analyst

The Analyst, alaotsikoltaan "A Discourse Addressed to an Infidel Mathematician" (’Analyytikko, uskottomalle matemaatikolle osoitettu tutkielma’) oli George Berkeleyn vuonna 1734 kirjoittama matemaattinen tutkielma. ”Uskottoman matemaatikon” uskotaan viitanneen joko Edmond Halleyhin tai itseensä Isaac Newtoniin, tosin jälkimmäisessä tapauksessa teos olisi suunnattu Newtonia vastaan vasta postuumisti, sillä hän kuoli jo vuonna 1727.
"The Analyst" esitti suoran hyökkäyksen kalkyylin perusteita ja perusperiaatteita vastaan ja erityisesti Newtonin ja Leibnizin kalkyylin kehittämisessä käyttämiä jatkuvan funktion (Newtonin ”fluxion”) ja infinitesimaalisen muutoksen ajatuksia vastaan. Berkeley vastusti materialismia ja jumalattomuutta, ja kavahti siksi newtonilaista mekaanista todellisuuskäsitystä ja deismiä, jossa Jumala etäännytetään maailmasta pelkäksi insinööriksi. Berkeley pyrki puolustamaan uskontoa osoittamalla, että kalkyyli, joka loi pohjan uskonnon uudelle viholliselle luonnonfilosofialle eli nykyisen fysiikan edeltäjälle, johti paradokseihin ja mielettömyyksiin.
Berkeleyn arvostelu otettiin enimmäkseen hyvin vastaan, mutta siitä ei kuitenkaan seurannut paljoakaan 1700-luvulla, ehkä siksi ettei Berkeley ollut sen enempää matemaatikko kuin luonnonfilosofikaan. Noin vuodesta 1830 derivointi- ja integraalilaskentaa alettiin uudistaa tiukasti määritellyn uuden käsitteen, raja-arvon, avulla. Tämän työn aloitti Augustin Cauchy ja sitä jatkoivat muiden muassa Bernhard Riemann ja Karl Weierstrass. Vasta vuonna 1966 Abraham Robinsonin teoksen "Non-standard Analysis", joka esitteli epästandardin analyysin, myötä Berkeleyn eniten pilkkaama infinitesimaalisen ajatus määriteltiin uudelleen yhtä tiukasti. Näin löydettiin vaihtoehtoinen tapa selviytyä niistä ongelmista, jotka Berkeley oli osoittanut Newtonin lähestymistavassa.
Kassel

Kassel on kaupunki Fuldajoen rannalla pohjoisessa Hessenin osavaltiossa Saksassa. Vuoteen 1926 saakka se tunnettiin virallisesti nimellä Cassel. Kaupungin pinta-ala on 106,80 km² ja vuoden 2020 lopussa siellä oli 201 048 asukasta. Kassel on niin sanottu piiritön kaupunki () eli se ei kuulu mihinkään Saksan piirikunnista. Nykytaiteen "documenta"-näyttelyt järjestetään Kasselissa.
Historia.
Kassel mainittiin ensimmäistä kertaa virallisesti vuonna 913, jolloin siitä käytettiin nimeä "Chasella". Kaupunkioikeudet Kassel sai viimeistään vuonna 1189. 1600-luvun lopulla rakennetusta Oberneustadtin kaupunginosasta tuli turvapaikka hugenoteille. Koska Kasselissa valmistettiin lentokoneita ja tankkeja, Liittoutuneet pommittivat sitä rajusti toisen maailmansodan aikana ja 90 prosenttia kaupungin keskustasta tuhoutui. Kasselin pommituksessa vuonna 1943 kuoli 10 000 ihmistä ja 150 000 jäi kodittomiksi. Kaupungin keskusta rakennettiin lähes kokonaan uudelleen 1950-luvulla. Rakennukset tehtiin kuitenkin nykyaikaisella tyylillä, eikä useimmista sodan aikana tuhoutuneista rakennuksista tehty entisenlaisia.
Saksan ensimmäinen observatorio (avattu 1558) sijaitsee Kasselissa. Vuodesta 1955 lähtien kaupungissa on järjestetty viiden vuoden välein nykytaiteen näyttely documenta. Kasselissa sijaitsee myös Unescon maailmanperintökohteisiin kuuluva Bergpark Wilhelmshöhe.
Ilmasto.
Kasselissa vuoden lämpimin kuukausi on elokuu, jolloin keskimääräinen ylin lämpötila on 22,8 °C, mutta heinäkuu on lähes yhtä lämmin. Keskimääräinen alin lämpötila on pakkasen puolella joulu-, tammi- ja helmikuussa. Sadetta saadaan tasaisesti ympäri vuoden 40–80 millimetriä kuukaudessa. Vuosittainen sadanta on 690 millimetriä.
Ystävyyskaupungit.
Lähde:
Kariniemen jätevedenpuhdistamo

Kariniemen jätevedenpuhdistamo on vuonna 1975 Vesijärveä varten rakennettu vedenpuhdistamo. Sen toiminta aloitettiin vuonna 1976.
Puhdistamo käsittelee Lahden alueen jätevedet Salpausselän pohjoispuolelta, ja jätevettä kertyy vuorokaudessa noin 20 000 m³. Kariniemenmäen sisälle on louhittu kallioon noin 120 000 m³:n luolasto.
Puhdistettavan jäteveden orgaaninen osa hajotetaan aktiivilieteprosessissa, jossa poistetaan kokonaistyppeä. Fosfori saostetaan vedestä pois ferrosulfaatilla. Muodostuva liete käsitellään tämän jälkeen mädättämössä, ja lopulta kuivattu liete kompostoidaan. Puhdistamon prosessia on vuosien aikana paranettu mm. investoimalla kokonaistypenpoistoon ja lietteen kuivatukseen.
Prosessissa puhdistuva jätevesi johdetaan neljän ja puolen kilometrin pituisessa kalliotunnelissa Nikulan tasausaltaan kautta Porvoonjokeen.
Lahden toinen puhdistamo on Ali-Juhakkalan jätevedenpuhdistamo. Siellä käsitellään Lahdessa Salpausselän harjun eteläpuolella muodostuvat jätevedet.
Arnstadt

Arnstadt on kaupunki Thüringenissä, Saksassa. Sen pinta-ala on 55,29 km². Vuoden 2011 väestönlaskennassa siellä oli 23 787 asukasta. 
Ensimmäinen maininta Arnstadtista asiakirjoissa on vuodelta 704.
A Treatise of Human Nature

A Treatise of Human Nature on skotlantilaisen filosofin David Humen kirjoittama filosofinen tutkielma, joka on julkaistu vuosina 1739–1740. Se käsittelee ihmisluontoa ja sisältää merkittäviä huomioita skeptisismistä. Tunnetuin teoksen esittämistä periaatteista on niin sanottu Humen giljotiini.
Teoksen koko nimi oli "A Treatise of Human Nature: Being an Attempt to introduce the experimental Method of Reasoning into Moral Subjects", suomeksi ”Tutkielma ihmisluonnosta: Ollen yritys esitellä kokeellinen päättelyn menetelmä moraalisille aiheille”. 
Teos sisälsi seuraavat osat:
Hume kirjoitti tutkielman Ranskassa 26-vuotiaana. Vaikka monet tutkijat katsovat tutkielman olevan Humen merkittävin teos ja yksi filosofian historian merkittävimmistä, lukijakunta kotona Isossa-Britanniassa oli aluksi hyvin eri mieltä. Hume kuvasi julkisen reaktion (tai sen puutteen) sanoen teoksen ”pudoneen painosta kuolleena syntyneenä, ilman että saavutti edes sellaista huomionosoitusta kuin kiihkoilijoiden nurinaa. Koska olen luontaisesti elämäniloinen ja vilkasverinen, palauduin kuitenkin kolauksesta pian ja jatkoin opintojani maassa suurella innolla”. 
Humen tarkoituksena oli ollut katsoa, herättääkö teos kiinnostusta, ja mahdollisesti täydentää sitä politiikalle ja kritisismille omistetuilla teoksilla. Koska teos ei herättänyt kiinnostusta, hän ei täydentänyt sitä.
Hume katsoi kuitenkin, että teoksen ongelmat ovat enemmän tyylissä kuin sisällössä, joten hän kirjoitti siitä lyhennelmän "An Abstract Of A book lately published; Entituled, A Treatise Of human nature, &amp;c. Wherein The chief argument of that Book is farther illustrated and Explained". Hume julkaisi sen nimettömänä ja pyrki näin tekemään teoksesta helpompilukuisen ja herättelemään kiinnostusta uudelleen. Tämäkin kuitenkin epäonnistui.
Hume kuitenkin työsti osan teoksen sisällöstä myöhempään teokseensa "Tutkimus inhimillisestä ymmärryksestä", joka ei sekään saavuttanut merkittävästi enemmän suosiota, mutta kuitenkin enemmän kuin aiemmat teokset.
Karvanlähtö

Karvanlähtö tarkoittaa nisäkkäiden luonnollisesti tapahtuvaa karvojen pudotusta. Karvoja putoaa hiljalleen ympäri vuoden, mutta etenkin kesä- ja talviturkin vaihtuessa karvojen lähtö on runsaampaa. Kesä- ja talviturkin vaihtumisen yhteydessä puhutaan karvanlähtöajasta. Karvanlähtöajan huomaa erityisesti keväisin, kun pidempi ja tiheämpi talvikarvoitus vaihtuu ohuempaan kesäkarvaan. Syksyistä karvanlähtöä ei huomaa yhtä selkeästi, koska irtoavaa karvoitusta ei ole niin paljon. Lämpimien alueiden eläimet eivät yleensä pudota karvojaan, koska vuodenaikojen lämpötilaerot ja kasvillisuuden muutos eivät ole yhtä suuria kuin kylmillä alueilla.
Karvanlähtö-ilmausta voidaan käyttää myös silloin, kun nisäkkäiden pennut pudottavat silkkisen pentukarvansa kasvattaakseen aikuisten eläinten karheamman turkin.
Six Feet Under

Six Feet Under (lyhennetään usein "SFU") on death metal -yhtye, joka sai alkunsa yhtenä laulaja Chris Barnesin (ex-Cannibal Corpse) sivuprojekteista. Yhtyeen musiikki vaihtelee nopeatempoisesta grindcoresta svengaavaan ja sointukuluiltaan jopa rock’n’rollin tyyppiseen death metaliin.
Chris Barnesin sanoitukset käsittelevät death metalille tyypilliseen tapaan lähinnä apokalyptisia aiheita, sotaa, väkivaltaa ja kuolemaa, mutta yhä useammin uudet kappaleet sisältävät hyvinkin suoria poliittisia ja yhteiskunnallisia kannanottoja. Aiheina ovat erityisesti olleet marijuanan laillistaminen, kapitalismin kukistuminen ja sodanvastaiset teemat. Eräs suorimmista Barnesin henkilökohtaisista viesteistä on "Warpath"-albumin kannabiskulttuuria ja siinä tunnettua numeroa (420) myönteisesti kuvaava raita "4:20". Kappaleen kesto on 4 minuuttia ja 20 sekuntia ja se on äänitetty huhtikuun 20. päivä 1997.
Six Feet Under on julkaissut kolme cover-albumia. Ensimmäinen, "Graveyard Classics" sisältää hyvin vaihtelevan kokoelman rock-hittejä, kuten Dead Kennedysin "California Über Alles", Black Sabbathin "Sweet Leaf", Jimi Hendrixin "Purple Haze" ja Scorpionsin "Blackout". Toinen cover-albumi, "Graveyard Classics II", on suora uudelleenlevytys AC/DC:n klassikkoalbumista "Back in Black" tyypillisillä SFU-soundeilla eli Chris Barnesin örinälaululla, "dropped c"-viritetyillä kitaroilla ja moninkertaisen säröefektin läpi soitetulla bassolla. Kolmas albumi "Graveyard Classics 3" sisältää sekalaisen valikoiman heavy metal -yhtyeiden lainakappaleita sekä punkyhtye Ramonesin kappaleen "Psycho Therapy".
Six Feet Under nauttii suosiota Euroopassa ja erityisesti Saksassa, jonka markkinoille SFU julkaisi saksankielisen version kappaleesta "Bringer of Blood" (). Six Feet Under on saavuttanut death metal -piireissä kohtuullista maailmanlaajuista menestystä, vaikka yhtye ei genrelle tyypilliseen tapaan saa paljon radiosoittoaikaa. "Maximum Violence" (1999) on edelleen SFU:n eniten myyty albumi.
Yhtyeen kokoonpano on ollut sama vuodesta 1999, jolloin Obituary-yhtyeessä aiemmin soittanut kitaristi Allen West vaihtui Steve Swansoniin, ex-Massacre -kitaristiin.
Diskografia.
Studioalbumit
Cover-albumit
Livealbumit
EP:t
Musiikkiboksit
Videot
Internet Archive

Internet Archive on yleishyödyllinen yhteisö ja verkkokirjasto, joka on omistautunut multimedian säilyttämiseen. Se sijaitsee fyysisesti San Franciscossa, lähellä Presidiota, Kalifornian osavaltiossa Yhdysvalloissa.
Internet Archive sisältää arkistoituja kopioita World Wide Webistä vuosikymmenten varrelta. Tietokanta sisältää myös ohjelmistoja, elokuvia, kirjoja sekä äänitallenteita. Arkisto on kaikkien käytettävissä ilmaiseksi. Arkiston perusti Brewster Kahle vuonna 1996. Maaliskuuhun 2025 mennessä Internet Archive oli arkistoinut yli 800 miljardia verkkosivua. "Wayback Machine" on vuonna 2001 käynnistetty Internet Archiven käyttöliittymä, johon syötetään jokin URL ja joka sen jälkeen näyttää kaikki tietokantaan eri ajanhetkillä kyseisestä sivusta tallennetut versiot.
Osasta Internet Archiven kokoelmia on olemassa kopio peilipalvelimella Bibliotheca Alexandrina -kirjastossa Egyptissä ja Alankomaissa. Donald Trumpin voitettua Yhdysvaltain presidentinvaalit vuonna 2016 arkisto ilmoitti rakentavansa fyysistä kopiota koko arkistoistaan Kanadaan.
Kirjakustantamojen vastaan häviämänsä oikeusjutun takia Internet Archive joutui poistamaan noin puoli miljoonaa kirjaa verkkokirjastostaan. Suuret levy-yhtiöt ovat niin ikään haastaneet arkiston oikeuteen väitetyistä tekijänoikeusrikkomuksista, jotka liittyvät Internet Archiven savikiekkolevyjen digitointihankkeeseen. Levy-yhtiöt ovat vaatineet arkistolta satojen miljoonien dollarien korvauksia.
Vuonna 2024 Internet Archive oli useita päiviä poissa käytöstä, koska sivusto joutui mittavan palvelunestohyökkäyksen kohteeksi.
Syyskuussa 2025 kerrottiin Internet Archiven ja musiikkijulkaisijoiden välisestä sovinnosta oikeuskanteessa. Musiikin julkaisijat haastoivat Internet Archiven oikeuteen Great 78 Project -projektin johdosta, jonka tavoitteena on säilöä sellakasta tehdyillä gramofonilevyillä julkaistuja äänitteitä. Arkistoinnin kohteena ovat sellakkalevyillä julkaistut noin kolme miljoonaa kolmen minuutin äänitettä vuodesta 1898 1950-luvulle, joita toistetaan 78 kierroksen nopeudella.
Bollnäs GoIF/BF

Bollnäs Gymnastik och Idrottsförenings Bandyförening on vuonna 1895 toimintansa aloittanut jääpalloseura Ruotsin Bollnäsistä. Seuran miesten edustusjoukkue pelaa Ruotsin pääsarjassa Elitserienissä. Joukkue on voittanut kahdesti Ruotsin mestaruuden, molemmat mestaruudet tulivat 1950-luvulla, vuosina 1951 ja 1956. Vuosina 2005 ja 2019 Bollnäs voitti seurajoukkueiden maailmancupin.
Saavutukset.
Saavutuksia Ruotsin pääsarjassa
Saavutuksia Jääpallon maailmancupissa
Vesiputkikattila

Vesiputkikattila on höyryvoimalaitoksissa käytettävä höyrykattila, jossa vesi höyrystetään vesiputkissa niiden ulkopuolella poltettavan polttoaineen energialla tai ydinvoimaloissa fissiosta vapautuneella energialla. Vesiputket on liitetty alaosasta jakokammioihin (jakotukkeihin) ja yläosasta kokoojakammioihin. Jakokammioihin vettä johdetaan joko pumpulta tai kattilan lieriöstä (lieriö kattilan päällä).
Jakokammioista vesi siirtyy putkiin, joissa se tulipesässä kuumenee ja höyrystyy osittain tai kokonaan. Kokoojakammion tehtävänä on siirtää vesi tai höyry lieriöön tai läpivirtauskattilassa suoraan tulistimiin.
Vesiputkikattiloita käytetään, kun tarvittavat energiamäärät on suuria ja kun poltetaan kiinteitä polttoaineita. On olemassa monenlaisia vesiputkikattiloita, joista yleisimmät ovat läpivirtauskattiloita ja lieriökattiloita.
Annabeth Gish

Annabeth Gish (oikealta nimeltään Anne Elizabeth Gish, s. 13. maaliskuuta 1971 Albuquerque, New Mexico) on yhdys­valtalainen näyttelijä. Hän on tunnettu roolistaan televisio­sarjassa "Salaiset kansiot".
Varhainen elämä.
Gish oli kaksi vuotta vanha, kun hänen perheensä muutti Cedar Fallsiin, Iowaan, jossa hän kasvoi vanhempiensa Robert ja Judy Gishin sekä sisarustensa Timin ja Robinin kanssa. Gish valmistui vuonna 1989 Northern University High Schoolista.
Ura.
Ensimmäisen roolinsa Gish sai vuonna 1986 elo­kuvasta Aavikkokukka. Hänen elo­kuviaan ovat "Mystic Pizza" ja "Kaksoismurha". Gish näytteli agentti Monica Reyesin roolia televisio­sarjassa "Salaiset kansiot" 24 jaksoa. Vuosina 2003, 2005 ja 2006 Gish vieraili West Wing -televisio­sarjassa yhteensä kuuden jakson ajan. Gish näytteli tohtori Sullivania sarjassa "Valehtelevat viettelijät".
Calanque

Calanque eli "kalanki" on nimitys valkoisille, kalkkikivisille jyrkille kallioille, joita esiintyy Välimeren rannoilla. Tunnetuimmat kalankit sijaitsevat Marseillen ja Cassis'n välissä Etelä-Ranskassa. Noin 20 km pitkä, karu ja kivinen rantaviiva kohoaa yli 500 m korkeuteen ja sen äkkijyrkät kalliorotkot muodostavat upeita merenlahtia, jotka ovat ainutlaatuisia Euroopassa. 
Tunnetuimmat ovat Sormiou, Morgiou, Sugition, Port-Pin ja En-Veau, joka on kaikista kaunein ja vaikuttavin. Alue on rauhoitettua ja suuressa suosiossa varsinkin kiipeilijöiden ja rantaihmisten keskuudessa. 
Se on suojeltu Calanquen kansallispuistona.
Vuonna 1991 Henri Cosquer löysi merenalaisen luolan Sormioun merenlahdesta. Luolan peräsali on täynnä vanhoja kalliomaalauksia, vanhimmat niistä ovat yli 25 000 vuotta vanhoja.
Korsikan länsirannikolla sijaitseva Pianan calanque on osa Unescon maailmanperintökohdetta vuodesta 1983.